Vo de Wettiger Iiwohner sind im 2000 öppe 48,5 % römisch-katholisch, 26,9 % reformiirt, 3,5 % christlich-orthodox und 3,9 % muslimisch gsi. Andere Glaubensrichtige hei 1,6 % vo de Iiwohner aaghört. Di drü im Aargau aaerkannte Landeschile sind alli z Wettige verträte. Bi de römische Katholike isch s Gebiet vo de politische Gmeind und de Chilegmeind identisch. D Chilegmeind isch aber in zwei Pfarreie ufteilt, wo jewils en eigeni Chile hei. Di Reformiirte hei zämme mit Noiehof e Chilegmeind. D Chile isch z Wettige. D Chrischtkatholike, wo im Aargau au e anerkannti Landeschile sind, ghöret zu de Chilegmeind Bade-Brugg, fiiret aber sit einige Johr ihri Gottesdienscht im Chloschter z Wettige.  Au vili Freichilene hei z Wettige e Chile: D FEG, d Baptischte und d Mormone. Dazu chömmed d Methodischte und e Pfingschtgmeind, wo direkt an de Gmeindsgränze, aber noch uf Badner Gebiet ihri Chile hei.